Dimmu Borgir

Οι Dimmu Borgir είναι νορβηγικό συγκρότημα από το Όσλο, που δημιουργήθηκε το 1993. Η λέξη Dimmu borgir σημαίνει "σκοτεινές πόλεις" ή "σκοτεινά κάστρα/φρούρια" στα ισλανδικά, στα φεροϊκά και στα Αρχαία νορβηγικά. Το όνομα προέρχεται από έναν ηφαιστειακό σχηματισμό στην Ισλανδία, το Dimmuborgir. Το συγκρότημα έχει αλλάξει πολλά μέλη κατά την πολυετή του καριέρα, με τον κιθαρίστα Silenoz και τον τραγουδιστή Shagrath να είναι τα μόνα ιδρυτικά μέλη που παραμένουν, ενώ ο επίσης κιθαρίστας Galder παίζει μαζί τους από το 2000.

 Οι Dimmu Borgir ιδρύθηκαν το 1993 από τον κιθαρίστα Silenoz, τον τραγουδιστή Shagrath και τον ντράμερ Tjodalv, κάνοντας αισθητή την παρουσία τους στον underground κύκλο με τα πρώτα τους ντέμο. Η μουσική τους ήταν επηρεασμένη από το black metal της δεκαετίας του '80 και του '90, όπως και από κλασικούς συνθέτες όπως ο Βάγκνερ και ο Ντβόρζακ.Στα τέλη του 1994, ηχογράφησαν τον πρώτο τους δίσκο με τίτλο For all tid, ο οποίος έλαβε ιδιαίτερα θετικές κριτικές. Το συγκρότημα επικεντρώθηκε στην ηχογράφηση του δεύτερου του άλμπουμ, με το Stormblåst να φθάνει στα ράφια των δισκοπωλείων στις 25 Ιανουαρίου 1996. Παρότι τα φωνητικά του δίσκου είναι στη νορβηγική γλώσσα, το συγκρότημα γνώρισε επιτυχία σε όλη την Ευρώπη. Ακολούθησε το ΕΡ Devil’s Path, η επιτυχία του οποίου τους βοήθησε να υπογράψουν στη δισκογραφική εταιρεία Nuclear Blast. Τον Μάιο του 1997, κυκλοφόρησαν το Enthrone Darkness Triumphant σε παραγωγή του Πέτερ Τέγκτρεν, μπαίνοντας στα γερμανικά και τα φινλανδικά τσαρτ και πουλώντας περισσότερα από 150.000 αντίτυπα παγκοσμίως. Κατά την περιοδεία του άλμπουμ, το συγκρότημα εμφανίστηκε σε μεγάλα φεστιβάλ όπως το Dynamo στην Ολλανδία και τα With Full Force και Wacken Open Air της Γερμανίας.Επέστρεψαν στο στούντιο τον Αύγουστο του 1998, ηχογραφώντας τον δίσκο Spiritual Black Dimensions, ο οποίος κυκλοφόρησε τον Μάρτιο του επόμενου έτους, γνωρίζοντας επιτυχία σε όλη την Ευρώπη, αλλά και τις Ηνωμένες Πολιτείες. Στον συγκεκριμένο δίσκο, τη σύνθεση των Dimmu Borgir αποτελούσαν οι Shagrath, Silenoz, ο κιθαρίστας Astennu, ο ντράμερ Tjodalv, ο μπασίστας Nagash και ο κιμπορντίστας Mustis. Μετά την κυκλοφορία του άλμπουμ, ο Nicholas Barker αντικατέστησε τον Tjodalv και ο ICS Vortex τον Nagash, ενώ ο Galder πήρε τη θέση του Astennu, παραμένοντας μέχρι σήμερα στη σύνθεση τους.Το φθινόπωρο του 2000, επέστρεψαν στο Fredman Studio για να ηχογραφήσουν το Puritanical Euphoric Misanthropia, το οποίο μπήκε στο Top-20 στη Νορβηγία, τη Φινλανδία και τη Γερμανία. Ακολούθησε το Death Cult Armageddon δύο χρόνια αργότερα, που έφθασε ως το # 2 στην πατρίδα τους και μπήκε στους καταλόγους του Billboard στις Ηνωμένες Πολιτείες. Οι συνθέσεις Progenies Of The Great Apocalypse και Eradication Instincts Defined, συμπεριλήφθηκαν στο σάουντρακ της ταινίας Hellboy του Γκιγιέρμο Ντελ Τόρο, ενώ τα ίδια κομμάτια αποτέλεσαν μέρος του σάουντρακ της ταινίας Αστερόσκονη με τον Ρόμπερτ Ντε Νίρο.Το 2004, συμμετείχαν στο Ozzfest μαζί με ονόματα όπως οι Slayer, Judas Priest και Black Sabbath και επανηχογράφησαν το Stormblåst με το ντράμερ Hellhammer.Τον Απρίλιο του 2007, κυκλοφόρησε ο δίσκος In Sorte Diaboli, ο οποίος σκαρφάλωσε στην κορυφή των νορβηγικών τσαρτ και έγινε χρυσός, ενώ έφθασε ως το # 43 σε Βρετανία και Ηνωμένες Πολιτείες, πουλώντας περισσότερα από 75.000 αντίτυπα στις ΗΠΑ. Κατά την περιοδεία του άλμπουμ, το συγκρότημα έπαιξε στη συναυλία για τα είκοσι χρόνια της Nuclear Blast στη Στουτγάρδη, στα φεστιβάλ Rock Am Ring, Rock Im Park και Wacken Open Air της Γερμανίας, περιόδευσε στην Ευρώπη με τους Amon Amarth και στη Βόρεια Αμερική με Devildriver, Behemoth και Keep Of Kalessin.Τον Ιούνιο του 2009, ανακοίνωσαν ότι περισσότεροι από εκατό μουσικοί συμμετείχαν στον επόμενο τους δίσκο, όπου συνεργάστηκαν με μία ορχήστρα 51 ατόμων και μία χορωδία 38 μουσικών. Μετά από έντεκα μήνες ηχογραφήσεων, το άλμπουμ Abrahadabra κυκλοφόρησε τον Σεπτέμβριο του 2010. Το συγκρότημα έπαιξε για πρώτη φορά ζωντανά με την ορχήστρα στις 28 Μαΐου 2011 στο Oslo Spectrum. Την επόμενη χρονιά, το συγκρότημα περιόδευσε στην Ευρώπη παίζοντας ολόκληρο το Enthrone Darkness Triumphant του 1997. Το 2013, οι Dimmu Borgir έκαναν γνωστό ότι δουλεύουν πάνω στον επόμενο τους δίσκο, αλλά η παραγωγή του άλμπουμ γνώρισε πολυάριθμες καθυστερήσεις. Τον Μάιο του 2018, επιστρέφουν με τον δίσκο Eonian μετά από 8 χρόνια απουσίας. Έφτασε στο #2 των Νορβηγικών τσαρτ και στο #4 των Γερμανικών, την υψηλότερη θέση στη χώρα μέχρι στιγμής. Dimmu Borgir - Biography - Metal Storm Dimmu Borgir | Biography, Albums, Streaming Links | AllMusic Dimmu Borgir Biography | OLDIES.com Dimmu Borgir στο Facebook Dimmu Borgir στο Twitter